**Uunga siunnersuut:**

**Zonenut immikkoortiterinerit aalajangersarneqarnissaannut ingerlatseriaaseq pillugu Namminersorlutik Oqartussat nalunaarutaat**

Takornariartitsinermik ingerlataqarneq aamma inuussutissarsiutigalugu ingerlatsinermi zonenut immikkoortiterineq il.il. pillugit Inatsisartut inatsisaat nr. 62, 25. november 2024-imeersumi § 15 malillugu aalajangerneqarpoq:

*Atuuffia*

**§ 1.** Takornariartitsinermik ingerlataqarneq aamma inuussutissarsiutigalugu ingerlatsinermi zonenut immikkoortiterineq il.il. pillugit Inatsisartut inatsisaat malillugu zonenut immikkoortiterinerit aalajangersarneqarnissaannut ingerlatseriaaseq nalunaarutip malittarisassiuuppaa.

*Nassuiaatit*

**§ 2.** “Zonenut immikkoortiterineq” nunami sumiiffittut paasineqassaaq, tassani Takornariartitsinermik ingerlataqarneq aamma inuussutissarsiutigalugu ingerlatsinermi zonenut immikkoortiterineq il.il. pillugit Inatsisartut inatsisaat malillugu, inuussutissarsiutigalugu ingerlatsinerup inerteqqutigineqarnera imaluunniit killilersorneqarnera Naalakkersuit nalunaarut manna malillugu aalajangersassavaat.

*Akisussaaffik aamma piginnaasaqarnerup agguarneqarnera*

**§ 3.** Nalunaarummik atulersitsinikkut sumiiffiit zonenut immikkoortiterinermi ilaatinneqartut Naalakkersuisut aalajangersassavaat.

*Imm. 2*. Ingerlatseriaaseq nalunaarummi matumani takuneqarsinnaasoq tunngavigalugu, zonenut immikkoortiterineq Naalakkersuisut aalajangersassavaat.

*Imm. 3.* Tamarmik immikkut kommuniminni nunap ilaasa iluanni zonenut immikkoortiterinerup pilersinneqarnissaa pillugu kommunit Naalakkersuisut noqqaavigisinnaavaat.

*Zonenut immikkoortiterineq pillugu aalajangersaanermut ingerlatseriaaseq*

**§ 4.** Sumiiffinni immikkut ittuni Naalakkersuisut imaluunniit kommunit malittarisassiortoqarnissaanik pisariaqartitsisoqartoq nalilerpassuk, zonenut immikkoortiterineq pillugu aalajangersaanermut ingerlatseriaaseq aallartinneqassaaq.

*Imm. 2.* Sumiiffimmi zonenut immikkoortiterinerup Naalakkersuisunit aalajangersaavigineqarnissaa sioqqullugu, sumiiffimmi zonenut immikkoortiterinissamik pisariaqartitsinerup qulaajaaffigineqarnissaa siunertaralugu, matumani taamaattoqassappat killilersuinerit suut sumiiffimmut pineqartumut naleqquttuunersut ilanngullugu, kommunit attuumassuteqartut tusarniaavigineqassapput.

*Imm. 3.* Sumiiffiup zonenut immikkoortiterivigineqarnissaa kommunip suliniutigalugu aallartippagu, kommunip taassuma imaluunniit kommuniit attuumassuteqartut, allakkatigut Naalakkersuisunut siunnersuut nassiutissavaat, taannalu sumiiffimmut pineqartumut naleqqanik, sumiiffiup taaguutaanik, kiisalu malittarisassatut siunnersuutigineqartut imaasa allaaserineqarnerannik imaqassaaq, matumani killilersuinerit suut aalajangersarneqartussatut siunnersuutigineqartut ilanngullugit

*Imm. 4.* Zonenut immikkoortiterinissamik siunnersuut, sumiiffimmi zonenut immikkoortiterinissamik pisariaqartitsineq pillugu nassuiaammik naatsumik imaqassaaq, matumani mianerisassat pingaaruteqarnerpaat, soorlu avatangiisit, pinngortitaq, uumasut, nunalerineq, suliniutit ingerlanneqareersut, kulturikkut eriagisassat aamma isumannaatsuunissaq ilanngullugit.

*Imm. 5.* Inaarutaasumik zonenut immikkoortiterinermi sumiiffimmi pineqartumi malittarisassat atuuttut isiginiarneqassapput.

*Tamanut ammasumik tusarniaaneq*

**§ 5.** Zonenut immikkoortiterinissaq pillugu siunnersuut tamanut saqqummiunneqassaaq aamma tusarniaanermut piffissaliussaq minnerpaamik sapaatit akunnerinik 4-nik sivisussusilerlugu akuusunut attuumassuteqartunut aamma soqutiginnittunut attuumassutilinnut tusarniutigalugu nassiunneqassaaq.

*Akuersissuteqarnissamut ingerlatseriaaseq*

**§ 6.** § 5 malillugu tusarniaanermut piffissaliussap naanerata kingorna, zonenut immikkoortiterinissaq pillugu aalajangersaaneq pillugu Naalakkersuisut aalajangiissapput.

*Naammagittaalliorsinnaaneq*

**§ 7**. Kialluunniit, inuttut ataasiakkaatut aamma inatsisitigut pingaarutilimmik soqutiginnittup zonenut immikkoortiterineq pillugu aalajangiineq naammagittaalliutigisinnaavaa. Zonenut immikkoortiterinerup tamanut saqqummiunneqarnerata kingorna kingusinnerpaamik sapaatit akunneri 4 qaangiunneranni naammagittaalliut Naalakkersuisunut tunniunneqassaaq.

*Atuutilersitsineq*

**§ 8.** Nalunaarut manna ulloq 1. xx 2025 atuutilissaaq.

*Kalaallit Nunaanni Namminersorlutik Oqartussat, ulloq xx. 2024*

**Naaja H. Nathanielsen**

Inuussutissarsiornermut, Niuernermut, Aatsitassanut, Inatsisit Atuutsinneqarnerannut Naligiissitaanermullu Naalakkersuisoq

/Jørgen T. Hammeken-Holm